Грузія — новы кірунак для музея: летась мы пабывалі ў гэтай чароўнай краіне ўпершыню, зладзіўшы выставу ў краязнаўчым музеі Цхалтуба. На ўрачыстасці прысутнічалі ўнукі легендарнай спадарыні Эліко. Перад сустрэчай мы гадалі, ці ведаюць яны пра сяброўства іх бабулі з Купалам. Як высветлілася, тая гісторыя — сапраўдная сямейная легенда! Томік класіка з аўтографам і па гэты час стаіць у іх доме як сямейная рэліквія. Унук музы нават цытаваў нам Купалу па-беларуску! З яго слоў, тое — не папярэдняя падрыхтоўка, а натуральнае бабульчына выхаванне. Мы падаравалі сваякам копію рукапісу знакамітага верша, а ў Мінск прывезлі перададзеныя нам фотаздымкі з архіваў сям’і, асабістыя рэчы Эліко Метэхелі.